KIRJALLINEN KYSYMYS E-0635/00

esittäjä(t): Ieke van den Burg (PSE) komissiolle

(3. maaliskuuta 2000)

Aihe: Lapsenhoitoshekkiä koskevat suunnitelmat Kärntenissä

1. Onko komissio tietoinen Kärntenin kuvernööri Jörg Haiderin suunnitelmasta, että itävaltalaisille äideille maksettaisiin Kärntenissä kuukausittaista lapsilisää lapsen kuuden ensimmäisen ikävuoden ajalta, jos äidit ovat kotona hoitamassa lapsia?

2. Katsooko komissio, että tällainen järjestely rikkoo yhteisön sääntöjä sosiaaliturvan yhteensovittamisesta (mm. ETY 1408/71(1)) ja että sitä on pidettävä ei-itävaltalaisten naisten ja muiden Kärntenin asukkaiden syrjintänä?

3. Katsooko komissio, että tämän lapsilisän kieltäminen siirtolaisilta ja muilta kuin itävaltalaisilta (tai muilta kuin EU:n kansalaisilta) on vastoin eurooppalaista perinnettä, jonka mukaan lapsiin ja lasten hoitoon liittyviä toimia on sovellettava kaikkiin asukkaisiin?

(1) EYVL L 149, 5.7.1971, s. 2.

Anna Diamantopouloun komission puolesta antama vastaus

(7. huhtikuuta 2000)

Komissio on kiinnittänyt huomiota hankkeeseen, johon arvoisa parlamentti jäsen viittaa.

Koska sosiaaliturvaa ei ole yhdenmukaistettu, kukin jäsenvaltio päättää itsenäisesti sosiaalilainsäädäntönsä ominaispiirteistä kaikilta osin, kunhan se tätä toimivaltaansa käyttäessään noudattaa yhteisön lainsäädäntöä.

Yhteisön lainsäädännössä on tosin koordinoitu kansallisia sosiaaliturvajärjestelmiä asetuksella (ETY) N:o 1408/71(1) ja täytäntöönpanoasetuksella (ETY) N:o 574/72. Tämän sääntelyn on tarkoitus poistaa esteet työntekijöiden ja heidän perheittensä vapaalta liikkuvuudelta takaamalla eräät perusperiaatteet kuten yhdenvertainen kohtelu jäsenvaltion kansalaisten kanssa, sosiaalietuuksien maksu muihin yhteisön jäsenvaltioihin, vakuutuskausien yhteenlaskenta sekä yhden ainoan sovellettavan lainsäädännön määrittäminen.

Edellä esitetyillä sosiaaliturvan koordinointisäännöillä suojellaan siirtotyöläisten oikeuksia, jos he ovat Euroopan unionin tai Euroopan talousalueeseen kuuluvien maiden kansalaisia. Lisäksi sosiaaliturvaan liittyvän yhdenvertaisen kohtelun periaatetta sovelletaan jossain jäsenvaltiossa laillisesti asuviin Tunisian, Marokon, Algerian ja Turkin kansalaisiin heidän kotimaansa yhteisön kanssa tekemien sopimusten nojalla. Jäsenvaltioissa asuvat muiden kolmansien maiden kansalaiset eivät sen sijaan voi vedota yhteisön oikeuteen, jotta heitä kohdeltaisiin yhdenvertaisesti kansalaisten kanssa. Mainituista seikoista seuraa, että Itävallan viranomaisten suunnitteleman etuuden myöntämis- ja maksamisehdoissa on noudatettava periaatetta, jonka mukaan kansallisuuteen perustuva syrjintä on kiellettyä. Tällöin oletetaan, että yhteisön ja mainittujen neljän maan kansalaiset saavat etuutta samoin edellytyksin kuin Itävallan kansalaiset.

Komissio on myös ehdottanut vuonna 1997 asetusten (ETY) N:o 1408/71 ja N:o 574/72 henkilöllisen soveltamisalan laajentamista koskemaan kaikkia jonkin jäsenvaltion lainsäädännön mukaisesti vakuutettuja henkilöitä, jotka asuvat laillisesti yhteisön alueella. Ehdotus(2) on edelleen neuvoston käsiteltävänä.

Lisäksi komissio on äskettäin hyväksynyt ehdotuksen(3) sosiaaliturvajärjestelmien koordinointisääntöjen yksinkertaistamiseksi ja uudistamiseksi siten, että nämä säännöt koskisivat kaikkia jonkin jäsenvaltion lainsäädännön mukaisesti vakuutettuja henkilöitä ja suojelu ulottuisi siis myös kolmansien maiden kansalaisiin. Kuten yhteispäätösmenettely edellyttää, ehdotusta tarkastellaan parhaillaan Euroopan parlamentissa ja neuvostossa, jossa sen hyväksyminen edellyttää yksimielistä päätöstä.

(1) Viimeisin konsolidoitu versio: Asetus (EY) N:o 118/97 (EYVL L 28, 30.10.1997).

(2) EYVL C 6, 1.1.1998.

(3) EYVL C 38, 12.2.1999.